钦定古今图书集成/明伦汇编/闺媛典/第091卷 > 季氏女
## 钦定古今图书集成/明伦汇编/闺媛典/第091卷 > 季氏女

按《无为州志》：季氏女陈氏，臧获之女也。父死，独母在
陈。陈素为虎冠之吏，与州武弁朱姓者交甚密，一日
朱过陈，猝与女遇，见其美而艳，凝睇者久之，因问陈
曰：“何物老妪生此尤物？”曰：“此老仆女也。其父早亡，独
妪在耳。”曰：“婚何姓？”曰：“受聘马姓，未娶也。”朱默然，良久
而别，谋于媒氏，求为继室。使请于陈，不可曰：“彼许字
有年矣。”媒以告，朱思有以动之。翌日，携白镪百金过
陈，谓曰：“妪女果聘于马乎？吾闻马氏贫甚，不惟无以
娶，且无以生。若转而归我，偿其聘，令他娶，彼得厚资，
营什一之利，亦足以谋生，两便之道也。惟君图之。”言
毕，因出袖中金置几上。陈心动曰：“当为君图谋。”朱出，
陈呼妪语之曰：“若女许马姓，马姓者，贫无以谋朝夕。
若改适于朱，朱固望族愈于马。”妪厉声对曰：“妾虽贱，
素闻女箴矣。岂以身贱而乖大义乎？”陈知不可强，乃
私造马，婉言之。马初有难色。既而畏二人强御，恐生
不测，强应之。朱遂纳聘于陈，陈受之。妪无可柰何，惟
命而已。女闻，不动声色，佯谓母曰：“今奉主命，谅不可
违，违之则殃必及身。但儿与马郎十馀年婚姻之约，
一旦背而他适，情亦难堪。惟母邀至家，与儿一面，以
了宿缘。”妪如言，设酒食延马至。女随母出，再拜而入。
检箧中聘掷于庭，大声曰：“业已生离，需此何为，徒增
人恨耳！”马闻之，涕泣交颐，劝之酒，不能下咽，起去。女
见郎去，谓妪曰：“马郎无复再会，母可远送之。”妪亦眷
眷不忍别，送近马舍而返。入门，见杯盘狼籍，閴其无
人，扣其扉，则坚闭。唾窗纸而窥之，女已自经于床，急
破户解其缳，不甦。妪枕尸而哭且詈曰：“恶奴何索吾
母女命至此？”于邑悲哀，至夜半，亦缢而死。闻者莫不
骇异。诸生沈惟清者，陈氏比邻也，目击其事，邀同学
诸生具其事白于州守，旌之。